Kim Christiansen (DF), 2007-05-10:
Vold mod kvinder og børn af forsmåede ægtemænd, kærester eller andre, som ikke kan styre deres aggressive adfærd, er afskyeligt.
Det tror jeg alle er enige om, måske lige med undtagelse af dem, der udøver volden.
En ting er selve volden og de fysiske skader, men værre end de fysiske skader er de psykiske og frygten hos mange kvinder for, at det her skulle ske igen.
Mange udenlandske kvinder og deres børn hentet til Danmark af danske mænd udsættes for vold.
Mange kvinder og børn i indvandrerfamilier udsættes for vold.
Årsagerne er mange, og løsningerne er ikke nemme.
Derfor synes jeg, det er en meget relevant debat, vi har her i dag, og et meget relevant emne at tage op.
Dels handler det om, at der selvfølgelig skal være et ordentligt strafniveau for de personer, som udøver volden, og samtidig skal der også være et ordentligt behandlingstilbud, så vi forhåbentlig kan få dem kodet om oppe i hovederne til at argumentere med ord frem for med næverne.
Næsten endnu vigtigere er beskyttelsen af kvinder og børn.
Alene denne frygt kan være opslidende og endnu mere invaliderende end en eventuel fysisk vold.
Der er sat en masse satspuljepenge af til krisecentrene.
Penge, der falder på et tørt sted.
Desværre kniber det som i mange andre tilfælde, hvor politi og sociale myndigheder skal samarbejde, med at få koordineret tingene.
Senest har vi i pressen set, at kommunerne nu, når de får overdraget opgaven, indlogerer kvinderne på hotel, enten på grund af at der mangler sikrede pladser, eller også fordi man er ude i noget ganske elementær kassetænkning.
Jeg skal ikke kunne sige, hvilke motiver der er, men det er en ganske uacceptabel måde for kommunerne at håndtere de her problemer på.
Der er taget utrolig mange initiativer på det her område, senest med bortvisningsloven, som vi også har set en evaluering af, og der er i hvert fald noget, der tyder meget på, at kendskabet til bortvisningsloven har brug for at blive udbredt i politiets kredse.
Giver den sikkerhed for kvinden?
Dansk Folkeparti har tidligere rejst debatten om kvinders mulighed for at opnå beskyttelse med overfaldsalarmer.
Der er i dag 200 til rådighed sat op mod 40.000 tilfælde af vold.
Det kan måske synes som værende lige i underkanten.
Vi har også haft diskussionen om, hvorfor man ikke udleverer peberspray til kvinder, der føler sig truet, så de trods alt har en mulighed for at forsvare sig i de 11 minutter, som vi har fået konstateret at politiets gennemsnitlige responstid er.
Der er mange tiltag, vi kunne tage.
Der var ikke stor opbakning til det, da vi talte om peberspray, men det var såmænd også bare et forsøg på at foreslå noget andet end pæne ord, undersøgelse og evalueringer, som alt sammen foregår, mens flere og flere kvinder og børn udsættes for vold i hjemmet i en stadig stigende spiral.
Med jævne mellemrum dukker der sager om jalousidrab op på avisernes forsider, tragiske hændelser, som måske kunne have været undgået.
De kunne måske undgås, ved at man ændrede reglerne for varetægtsfængsling i sager om vold eller trusler.
Det kunne være en mulighed for om ikke andet så at vinde tid til at skabe foranstaltninger for at sikre den eller de, som er blevet udsat for vold eller blevet truet med vold.
På mit kontor har jeg stakkevis af papirer om vold mod kvinder og børn, høringer, forespørgsler, samråd m.v., og i dag føjer vi endnu mere papir til den stak.
Ikke at debatterne ikke er vigtige, høringerne er vigtige, for de giver os hele tiden en større og større viden om, hvor slemt det egentlig står til.
Men det, der er interessant, er, hvad vi som politikere så også beslutter os for reelt at gøre.
Derfor havde det været befriende, at vi, når vi kom med forslaget om flere overfaldsalarmer, flere peberspray eller peberspray generelt, havde set en masse hænder fare i vejret her i salen.
Sådan var det ikke, men vi giver ikke op.
Vi vil stadig væk arbejde for tiltag.
Jeg skal oplæse følgende: Forslag til vedtagelse
Folketinget konstaterer, at evalueringen af bortvisningsloven har vist, at der er behov for at udbrede kendskabet til loven.
Folketinget noterer sig, – at der er og vil blive iværksat tiltag for at udbrede kendskabet til bortvisningsloven hos politiet samt styrke kommunernes opfølgning i forbindelse med bortvisning, – at regeringen vil sikre, at voldsramte kvinder og børn – bl.a. med henblik på deres beskyttelse – har adgang til kvindekrisecentre, og – at der tages initiativ til fagligt og organisatorisk at udvikle kommunernes samarbejde med krisecentrene – herunder særlig udslusningen.
Folketinget opfordrer regeringen til at fortsætte den højtprioriterede tværgående indsats på området ved bl.a. at udvikle landsdækkende behandlingstilbud til voldsudøvere og foretage en samlet evaluering af handlingsplanen inden udgangen af 2008.«